Augustus | 2019 | Tannie Frannie
Sjampanje aan die Suidpunt
29 Donderdag Aug 2019
Soms word ek oorstelp deur die goedheid en guns wat oor my uitgestort word.
My hartsvriendin H wat laasjaar Bredasdorp toe getrek het, laat weet haar man moet 'n week lank in Kaapstad gaan werk – kan ek haar dalk kom geselskap hou? In daardie dorp woon ook twee van die Towerinne, watter wonderlike kans om hulle te ontmoet! Ons planne word gemaak en toe ek weer sien, kuier ek in die mooiste Overberg.
Toortsie en Seegogga skuif al hulle gewone verpligtinge opsy en kuier 'n hele dag lank saam met my en H. Seegogga kom ons oplaai om in Toortsie se asemrowende mooi huis ontbyt te gaan geniet. By die voordeur wag Toortsie ons in met haar kopdoek en fleurige voorskoot, terwyl twee Towerin-eende die ontmoeting deur die venster dophou. Terwyl ons ons verlustig in die uitsig oor die dorp tot by die verste gesigseinder, wys H na die tuin daar onder: "Mens kan sien hier woon 'n boer!" Dis die allermooiste groentetuin met 'n oorvloed kraakvars plante, benewens die fynbostuin nader aan die huis. Nooit sou mens kon glo dat hulle maar nou-die-dag hier ingetrek het nie! 'n Tafel is vir ons voorberei, met 'n feesmaal (waaronder spesiaal gebakte bantingbroodjies) en tee in die fynste Royal Albert-koppies.
Toe spring ons weer in Seegogga se silwer motortjie en sy vat die pad l'Agulhas toe (ek het ook nou geleer hoe spreek mens daardie plek se naam uit). Langs die pad stop sy skielik en gaan pluk vir my 'n ruikertjie veldfreesias.
Seegogga is nes Toortsie 'n boorling van hierdie wêreld, ken die mense en die stories. Sy vertel van Spookdraai waar die soldaat uit die Tweede Wêreldoorlog dwaal en van die Soldatepoel waar die troepe van destyds geswem het; wys vir ons die barakke wat nou nog staan. Ons ry al langs die see, waar die branders so skuinsweg oor die baai jaag. By die suidelikste punt van Afrika, waar die Indiese en Atlantiese oseaan ongemerk bymekaarkom, drink ons sjampanje uit dun langsteelglase.
Die son het nou nog geskyn, maar skielik sak 'n bui reën uit en ons skarrel kar toe. Ons ry nog 'n ent en toe – kedonkkk! haak die kar aan 'n onverwagse klipbank vas. Maar dis geen probleem nie, want drie flinke manne wat besig is met 'n padroller kom lig ewe vriendelik ons voertuig soos niks op en help dit mooi netjies oor die klip.
Ons gaan laaf ons senuwees in die sjarmante restaurant en geskenkwinkel Potpourri, ry dan na die vuurtoring wat in 1848 gebou is. My moed begewe my toe ek daardie steil trap (eintlik 'n leer!) sien en ons stap liewers deur die keurige vuurtoringmuseum.
Daarna gaan kyk ons of ons nie dalk vir Parrie die Pylstert by Struisbaai se hawe kan sien nie. Ons gasvrouens wys vir ons die strandhuise waar hulle as kinders kom bly het; vertel hoe hulle in die hawe geswem het. Seegogga se beskrywing van die pylstert se stil, swart skaduwee wat haar diep daar onder in die water die skrik op die lyf jaag, sleur my mee na 'n betowerde kindertyd.
Soos wat die Kaapse reën oor ons uitgesak het, so het strome van seën my gesalf op daardie gedenkwaardige dag in Bredasdorp.
20 Dinsdag Aug 2019
≈ 38 Kommentaar
Sjoe, hierdie sirkusavontuur hou mens besig met lees en lag en droom! Daarom slaan ek vanaand twee vlieë met een klap: kom wys my balrok vir ons sirkusitem en deel terselfdertyd twee foto'tjies uit die tagtigs van die vorige eeu.
By hierdie skakel kan julle oor 'n klompie bloggers se denkbeeldige sirkusavontuur lees: https://fresh.inlinkz.com/p/556868f82eae403d9143258e74ee97b1
Hier is die smaraggroen valletjiesrok uit my glorieryke dae. Ek het altyd so mooi in daardie rok gevoel dat ek met absolute selfvertroue die sirkusarena sal betree en sal dans asof die hele wêreld toekyk: wals, tango, lyndans – wat ook al vereis word.
Die foto's is by twee verskillende geleenthede in die vroeë tagtigerjare geneem. My dansmaat op die tweede foto was 'n wildvreemde Suid-Amerikaanse diplomaat.
14 Woensdag Aug 2019
As julle die draad van die storie wil hoor, moet julle hier kyk:
Die uwe sit in haar ivoortoring omring deur vuil teekoppies en potte met koue tee. Daar lê orals opgefrommelde hoofpynpoeierpapiertjies rond – daardie soort met die Ingelse Oupanaam. Die jêmtertjies wat Bondeltjies oorgestuur het, is almal reeds uit pure senuagtigheid verorber. Om amptelike sensor van die mediasirkus te wees wat vanoggend hier op Rebusfontein losgebars het, is 'n sware verantwoordelikheid – amper te swaar vir een mens om te dra! Maar nouja, la'k maar probeer, traai, poog, my bes doen…om die Towerinne se goeie naam (en potensiële inkomstetjie) te beskerm.
In my jeug was ek 'n ruk lank deurmekaar met 'n Sondagkoerantman. By hom het ek geleer dat die pers altyd, maar altyd, die hef in die hand het! Wat help volgende week se weggesteekte verskoninkie op bl. 6 na die vorige Sondag se hoofberig op die voorblad se luide trompetgeskal van leuens, sensasie en 'n paar halwe waarhede?
Daarom begin ek maar by SON, wat nie verniet heelbo aan Toortsie se lys is nie, en blaai sommer direk na bl. 3. Ja, daar pryk die foto! Aaarghgh! Watter skrikwekkende onvleiende foto van arme Una, ons almal se hoop op 'n ou ekstra geldjie! En kyk net die onderskrif, gepleeg deur ene "Broodina":
Die hoopvolle "talent" wat hoop om met haar uitsonderlike harigheid die sirkuswêreld te verower. Een van die berugte "Towerinne" van Rebusfontein, 'n obskure plekkie met eienaardige kreature, waar verdagte dinge aangaan.
Julle, ek gaan ernstig by Silver kla oor hierdie vrou wat nou weer ewe skielik in die prentjie is! Ek vermoed sy is nou 'n vryskutskrywer en ek vertrou haar net mooi niks nie! Ek weet daar is van julle wat glo sy het 'n nuwe blaadjie omgeslaan, maar kyk nou net hier! "Waddehel!" soos Hester sou sê.
Brief aan die Redakteur van SON
Geagte Meneer (ek dink jy's 'n man, want geen vrou, al is sy ook redakteur van 'n Sondagponiekoerant, sou so 'n gruwelike foto van 'n ander Eva plaas nie),
Namens die inwoners van Rebusfontein eis ek 'n apologie oor die swak foto in jou koerant. Indien jy nie in die volgende uitgawe om verskoning vra en die foto hierby aangeheg op bl. 3 publiseer nie, gaan ons jou blad dagvaar vir laster, want enige magistraat wat sy/haar sout werd is, sal weet woorde soos "berugte, obskure, kreature en verdagte" is veragtelike propaganda.
Hmm, volgende is HUISGENOOT, die skindertydskrif wat ek weier om te erken dat ek graag lees…maar ai, ek's altyd so bly om 'n uitgawe in 'n dokterspreekkamer te sien. Oe, dis mooi! Hester se foto's, in volkleur oor twee bladsye, met Una wat straal en die hare wat blink… Daar is 'n foto van mnr. Barnum met sy nuwe protegé, albei glimlag breed en daar skiet sulke sterretjies van hulle tande af. Welgedaan, Toortsie!
Goed, kom ons kyk na die Burger. 'n Beriggie op die voorblad, oor twee kolomme, met 'n goeie kleurfoto van Una se been, maar ai tog, so hovaardig-meerderwaardig geskryf! Umm, nouja: "Write me up, or write me down, but for heaven's sake, just write me!" Met die Burger se skerp intellekte gaan ek beslis nie swaarde kruis nie. Beeld het weer soos gewoonlik die berig by die Burger oorgeneem, dus hoef daar ook niks gedoen te word nie.
Oooo aarde, die BBC het Hester se video van Una se wikkelende toontjies in die hande gekry! Die kommentaar lui soos volg:
Weird and wonderful scenes were witnessed in the middle of South Africa, where a pretty little town Rebusfontein (gie-gie-gie vir daardie poging om die naam uit te spreek – "Ree-buzz-fin-teen"!) nestles among green grass and never-ending vistas. The single main street is lined with the most charming houses, an architectural feast of colour and styles. Apparently this video is of the lively inhabitants' newest venture, an attempt to get their sideshow into Mr Barnum's circus. Good luck, girls!
RSG-nuus wy twintig sekondes aan Una en Radio Overberg neem die beriggie oor:
Suid-Afrika se nuutste uitvoerproduk, Una, Towerin van Rebusfontein, sê sy is hoogs opgewonde om haar land in die buiteland te gaan verteenwoordig.
Nouja, die luisteraars kan nou maar daarvan aflei net wat hulle wil!
Media 24 weier om my aanlyn toe te laat, want my gratis inskrywing het lankal verval. Ek is in elk geval vodde, en iets verskrikliks het my nou net bygeval: Wat van sosiale media!?!? Daar gaan ons nuus mos soos 'n veldbrand versprei, en wie gaan vir Broodina en die res van die fb-skinderbekke in toom kan hou?
'n Salige verligting vul my hart toe ek besef een van ons Towerinne is 'n kenner van sosiale media, wat daardie spulletjie sommer baie maklik in die regte rigting sal kan stuur. Christa, kom help asseblief – ons het jou kundigheid baie nodig!